Κανονισμός (ΕΚ) αριθ. 2187/2003 της Επιτροπής της 15ης Δεκεμβρίου 2003 για την τροποποίηση του κανονισμού (ΕΚ) αριθ. 639/2003 σχετικά με το πρώτο σημείο εκφόρτωσης στην τρίτη χώρα τελικού προορισμού, σε περίπτωση οδικής μεταφοράς Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΚ) αριθ. 1254/1999 του Συμβουλίου, της 17ης Μαΐου 1999, περί κοινής οργανώσεως της αγοράς στον τομέα του βοείου κρέατος(1), και ιδίως το άρθρο 33 παράγραφος 12. Εκτιμώντας τα ακόλουθα: (1) Σύμφωνα με το άρθρο 3 παράγραφος 1 στοιχείο β) του κανονισμού (ΕΚ) αριθ. 639/2003 της Επιτροπής, της 9ης Απριλίου 2003, για τον καθορισμό των λεπτομερειών εφαρμογής με βάση τον κανονισμό (ΕΚ) αριθ. 1254/1999 του Συμβουλίου όσον αφορά τις απαιτήσεις για τη χορήγηση επιστροφών κατά την εξαγωγή σε σχέση με την καλή μεταχείριση των ζωντανών βοοειδών κατά τη μεταφορά(2), τα ζώα υπόκεινται σε έλεγχο από κτηνίατρο στο σημείο της πρώτης εκφόρτωσης στην τρίτη χώρα τελικού προορισμού. (2) Όταν τα ζώα μεταφέρονται στη χώρα τελικού προορισμού οδικώς, ενδέχεται να εκφορτωθούν πριν από το τέλος του ταξιδιού, προκειμένου να διασφαλιστεί η συμμόρφωση με τις διατάξεις της οδηγίας 91/628/ΕΟΚ του Συμβουλίου, της 19ης Νοεμβρίου 1991, για την προστασία των ζώων κατά τη μεταφορά(3). Εντούτοις, ο έλεγχος που προβλέπεται στο άρθρο 3 παράγραφος 1 στοιχείο β) πρέπει να διενεργείται στο σημείο της τελικής εκφόρτωσης των ζώων από το οδικό όχημα, αποκλείοντας το σημείο όπου το ταξίδι διακόπτεται για ανάπαυση, τάισμα ή πότισμα των ζώων. (3) Επίσης, πρέπει να δοθεί η δυνατότητα στον εξαγωγέα να εφαρμόσει την παρούσα διάταξη από την ημερομηνία εφαρμογής του κανονισμού (ΕΚ) αριθ. 639/2003. (4) Ως εκ τούτου, πρέπει να τροποποιηθεί αναλόγως ο κανονισμός (ΕΚ) αριθ. 639/2003. (5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης βοείου κρέατος, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Στο άρθρο 1 του κανονισμού (ΕΚ) αριθ. 639/2003 προστίθεται το ακόλουθο εδάφιο:"Για τους σκοπούς του παρόντος κανονισμού, σε περίπτωση οδικής μεταφοράς, ως 'πρώτο σημείο εκφόρτωσης στην τρίτη χώρα τελικού προορισμού' νοείται το σημείο στο οποίο εκφορτώνεται τελικά το πρώτο ζώο από το οδικό όχημα, αποκλείοντας έτσι το σημείο όπου το ταξίδι διακόπτεται για ανάπαυση, τάισμα ή πότισμα των ζώων." Άρθρο 2 Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός εφαρμόζεται στις διασαφήσεις εξαγωγής που γίνονται δεκτές από την 1η Ιουλίου 2004. Εντούτοις, κατόπιν αιτήματος του εξαγωγέα, εφαρμόζεται από την ημερομηνία έναρξης ισχύος του στις διασαφήσεις εξαγωγής που γίνονται δεκτές από την 1η Οκτωβρίου 2003. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 15 Δεκεμβρίου 2003.

[Source: multi_eurlex | Tokens: 2592]